29.9.2023
ET
Euroopa Liidu Teataja
C 349/23
3.4.
Säästlikku veetarbimist edendavad meetmed peavad hõlmama kogu veeringlust ning nii kvalitatiivseid kui ka kvantitatiivseid aspekte.
Need peaksid lisaks joogivee võtmisele ja tarbimisele hõlmama ka vee ringmajandusest saadavat kasu (vee taaskasutamine) ning edendama arusaama, et vett on kasutatud ka tarbitavates toodetes ja teenustes.
See aitab kodumajapidamistel paremini mõista oma tarbimisvalikute mõju veevarude kvaliteedile ja kogusele oma piirkonnas, riigis ja kogu maailmas.
Samuti aitab see kodanikel arendada teadlikkust oma individuaalse veetarbimise kõikidest aspektidest (nii kodus kui ka väljaspool) ning teadvustada seda, kuidas tõhustada oma tarbimist.
Kodanikuühiskonna organisatsioonide roll on väga oluline, et aidata inimestel valida ja rakendada strateegiaid oma tarbimise tulemuslikkuse ja tõhususe suurendamiseks. 3.5.
Kuigi säästlik veetarbimine on vajalik kõigis Euroopa piirkondades, on see eriti pakiline veenappuse või sagedasemate põuajuhtumite all kannatavates piirkondades.
Tervikliku lähenemisviisi tagamiseks tuleks üldisesse strateegiasse lisada veevarustussüsteemi tõhusus.
Võimalikke lahendusi tuleks leida ka veekäitlejate tulevikku suunatud strateegiates, sealhulgas veevarustussüsteemi riskihindamine ja riskijuhtimine, lekete ohjamine, alternatiivsed veeallikad jne. 3.6.
Kuigi teoreetiliselt võiks kasutada paljusid muid näitajaid (vee teema on selleks väga sobiv), tuleks arvestada, et mitte ainult täiendavate andmete otsimine, vaid ka nende tõendamine ja levitamine eeldab märkimisväärset tööd.
Need lisaülesanded kuuluvad Euroopa kesksete struktuuride, aga ka liikmesriikide ja nende vastavate asutuste või selles vallas tegutsevate ettevõtete pädevusse, kes selliseid andmeid hangivad ja toodavad.
Ühe instrumendi lisamine juba niigi suurde orkestrisse ei paranda tingimata heli kvaliteeti.
Seepärast on uute näitajate lisamise asemel mõistlikum kasutada olemasolevaid näitajaid parimal võimalikul viisil.
Brüssel, 12. juuli 2023 Euroopa Majandus- ja Sotsiaalkomitee president Oliver RÖPKE